En mia lasta tago en Fuzhou mi vizitis la tekompanion Chunlun, kies Jasmentea Kulturparko estas tristelnivela laŭ turismaj kriterioj de Ĉinio. Tiu rangigo per steloj, de unu ĝis kvin, estas trovebla ĉie en Ĉinio kaj celas faciligi al turistoj plani siajn vojaĝojn. La kvinstelaj ejoj estas la plej vizitindaj kaj multaj el ili estas mondaj heredaĵoj de UNESKO. La tristela jasmena kulturparko certe ne estas la plej alloga turismejo de Fuzhou, sed al homoj interesataj pri tekulturo mi certe ĝin rekomendas, ĉar dum rapida vizito al ĝi mi multe lernis pri teo, ĝia historio, ĝia graveco por ĉinoj, ktp. La ejo estas malgranda kaj simpla, nur kelkaj ĉambroj kun ekspozicioj pri teo kaj aparatoj por fari kaj konsumi teon, korto kiu funkcias kiel lernejo, kie oni povas lerni ĉinan teceremonion, kaj salono kun aparataro kaj specimenoj de jasmeno kaj tefolioj, kie oni klarigis nin pri kiel oni faras teon el freŝaj tefolioj kaj kiel oni aromigas teon per jasmeno.